|  |
| --- |
| V Trnave, 14.11.2019 |

TLAČOVÁ SPRÁVA

**Nová pamätná tabuľa na mieste, kde sa to všetko začalo**

„Sloboda!“ Aj to bolo jedno z hesiel, ktoré z plných hrdiel zaznievalo na námestiach, kde občania slovenských miest v novembri 1989 zdvihli svoj hlas proti totalitnému režimu. Divadlo Jána Palárika v spolupráci s Trnavským samosprávnym krajom sa pri príležitosti 30. výročia Nežnej revolúcie rozhodli osadiť na fasáde divadla, ktorého balkón bol dejiskom revolučných dní, po desiatich rokoch novú pamätnú tabuľu, ktorej text nesie jedno jediné slovo: SLOBODA. Odhalenie tabule sa uskutoční 17.novembra o 17.00h za prítomnosti Jozefa Viskupiča, župana Trnavského kraja, zástupcov mesta Trnava a trnavského divadla a ďalších pozvaných osobností.

Autorkami návrhu pamätnej tabule sú sochárky Anna Mihoková a Mira Podmanická (Anna Mihoková je pracovníčka výrobných dielní DJP, obe sú akademické sochárky). Tabuľa je vyjadrením pravej a nefalšovanej slobody, v ktorej vyrástla dnešná mladá generácia práve vďaka úspešnému spoločenskému prevratu v Novembri 89. Sloboda s výkričníkom je volaním po nej a zároveň oslavou jej príchodu, čím dokonale vyjadruje genius loci miesta, na ktorom ju trnavskí občania pre nás pred tridsiatimi rokmi vybojovali.

Novú pamätnú tabuľu tvoria štyri na seba navrstvené kovové platne. Autorky povedali o návrhu: *„Čo pre nás znamená rok 1989? Čo znamená pre ďalšie generácie? Asi najjednoduchšie vyslovené je to v slove Sloboda. A pridávame výkričník, nech je to jasné! Slovo „SLOBODA!“ je vo vrchnej vrstve tabule vyrezané do nerezovej platne. Pod ňou na druhej platni, sa otvárajú informácie, dátumy, aby bolo jasné, k akému dátumu, k akému sviatku sa viaže pamätná tabuľa. Oslavujeme 17. november 1989 a oslavujeme ho v ten deň, len o tridsať rokov neskôr. Spomíname. Nezabudli sme. Oba dátumy sú vyrezané do oceľovej tabule, ktorá časom zhrdzavie, ako pamäť. Ale na druhej strane bude dokladom procesu, zafarbí a zvýrazní slovo SLOBODA. Zviditeľní ho.“*